Broj: 711-I-288-P-80/21-22-02-17

Zagreb, 10. prosinca 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Damira Krstičevića, potpredsjednika Vlade Republike Hrvatske i ministra obrane do 14. svibnja 2020.,** na 151. sjednici, održanoj dana 10. prosinca 2021., donosi sljedeću

**ODLUKU**

1. **Pokreće se postupak protiv dužnosnika Damira Krstičevića, potpredsjednika Vlade Republike Hrvatske i ministra obrane do 14. svibnja 2020., zbog mogućeg kršenja odredbi iz članka 8. i 9. ZSSI-a, u svezi sa člankom 27. ZSSI-a, koja proizlazi iz propusta da po pisanom pozivu Povjerenstva obrazloži nesklad odnosno nerazmjer i priloži odgovarajuće dokaze potrebne za usklađivanje prijavljene imovine s podacima o imovini dobivenima od nadležnih tijela, utvrđenim povodom redovite provjere izvješća o imovinskom stanju dužnosnika podnesenih 19. siječnja 2016., 17. veljače 2016., 25. listopada 2016., 7. studenog 2016., 31. siječnja 2020. i 1. lipnja 2020., u dijelu koji se odnosi na propust navođenja nekretnine u vlasništvu dužnosnika, koja se nalazi na k.č.br………….., oranica, površine 22,00 m2, upisane u zk. ul. br. …………, k.o. Remete.**
2. **Poziva se dužnosnik Damir Krstičević da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

U Povjerenstvu je po službenoj dužnosti dana 31. ožujka 2021. protiv dužnosnika Damira Krstičevića, potpredsjednika Vlade Republike Hrvatske i ministra obrane do 14. svibnja 2020., pod brojem 711-I-1258-P-80/21-01-3, nakon okončanog postupka redovite provjere njegove imovine u odnosu na izvješća o imovinskom stanju podnesena od 19. siječnja 2016. do 1. lipnja 2020., otvoren predmet P-80/21.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Damir Krstičević od 28. prosinca 2015. do 14. listopada 2016. kao i od 14. listopada 2016. do 19. listopada 2016. obnašao dužnost zastupnika u Hrvatskom saboru, te da je od 19. listopada 2016. do 14. svibnja 2020. obnašao dužnost potpredsjednika Vlade Republike Hrvatske i ministra obrane.

Člankom 3. stavkom 1. podstavcima 3. i 4. ZSSI-a propisano je da su zastupnici u Hrvatskom saboru te predsjednik i članovi Vlade Republike Hrvatske (potpredsjednici i ministri u Vladi Republike Hrvatske), dužnosnici u smislu odredbi tog Zakona, slijedom čega je Damir Krstičević povodom obnašanja dužnosti zastupnika u Hrvatskom saboru, odnosno potpredsjednika Vlade Republike Hrvatske i ministra obrane obvezan postupati sukladno odredbama ZSSI-a.

Povjerenstvo je izvršilo uvid u izvješća o imovinskom stanju dužnosnika, koje je dužnosnik Damir Krstičević podnio 19. siječnja 2016. povodom stupanja na dužnost zastupnika u Hrvatskom saboru, 17. veljače 2016. povodom promjene, 25. listopada 2016. povodom stupanja na dužnost potpredsjednika Vlade Republike Hrvatske i ministra obrane, 7. studenog 2016. povodom ponovnog izbora na dužnost zastupnika u Hrvatskom saboru, 31. siječnja 2020. povodom ispravka te 1. lipnja 2020. povodom prestanka obnašanja dužnosti potpredsjednika Vlade Republike Hrvatske i ministra obrane.

Dužnosnik je u izvješćima o imovinskom stanju dužnosnika, od 19. siječnja 2016., 17. veljače 2016., 25. listopada 2016. i 7. studenog 2016. g., u dijelu izvješća „Podatci o nekretninama" naznačio podatke o sljedećim nekretninama:

- stan u Zagrebu, na adresi ………….., površine 160,55 m2, koji je upisan u k.o. Grad Zagreb, zk. ul. ………., vlasništvo dužnosnika i bračnog druga dužnosnika,

- stan u Zagrebu, na adresi …………, površine 111,01 m2, koji je upisan u k.o. Grad Zagreb, zk. ul. ……….., osobno vlasništvo dužnosnika,

- garaža u Zagrebu, na adresi …………, površine 38,00 m2, koja je upisana u k.o. Centar, zk. ul. ……., osobno vlasništvo dužnosnika,

- vikendica u Žaboriću, na adresi ……………., površine 120,00 m2, koja je upisana u k.o. Krapanj, zk. ul. ……… vlasništvo bračnog druga dužnosnika, te

građevinsko zemljište u Zagrebu, na adresi ……………….., površine 868,00 m2, koje je upisano u k.o. Remete, zk. ul. ……….., osobno vlasništvo dužnosnika.

Dužnosnik je u izvješću o imovinskom stanju od 31. siječnja 2020., u odnosu na dio koji se odnosi na nekretnine, naveo sljedeće nekretnine:

- stan u Zagrebu, na adresi ……….., površine 112,52 m2, koji je upisan u k.o. Grad Zagreb, zk. ul. ………, vlasništvo dužnosnika i bračnog druga dužnosnika,

- stan u Zagrebu, na adresi …………. površine 50,11 m2, koji je upisan u k.o. Grad Zagreb, zk. ul. ………, vlasništvo dužnosnika i bračnog druga dužnosnika,

- druga nekretnina u Zagrebu, na adresi ……………., površine 3,42 m2, koja je upisana u k.o. Grad Zagreb, zk. ul. ………, vlasništvo dužnosnika i bračnog druga dužnosnika,

druga nekretnina u Zagrebu, na adresi ………….., površine 7,03 m2, koja je upisana u k.o. Grad Zagreb, zk. ul. ………vlasništvo dužnosnika i bračnog druga dužnosnika,

- garaža u Zagrebu, na adresi ………….., površine 38,00 m2, koja je upisana u k.o. Centar, zk. ul. ………, osobno vlasništvo dužnosnika,

- stan u Zagrebu, na adresi ………., površine 111,01 m2, koji je upisan u k.o. Grad Zagreb, zk. ul. ………, osobno vlasništvo dužnosnika,

- kuća s okućnicom u Žaboriću, na adresi ………….., površine 302,00 m2, koja je upisana u k.o. Krapanj, zk. ul. ………, vlasništvo bračnog druga dužnosnika, te

- građevinsko zemljište u Zagrebu, na adresi ………………., površine 868,00 m2, koje je upisano u k.o. Remete, zk. ul. ………, osobno vlasništvo dužnosnika.

U izvješću o imovinskom stanju dužnosnika od 1. lipnja 2020. dužnosnik nije izvršio promjene u dijelu koji se odnosi na nekretnine.

U postupku redovite provjere podataka iz podnesenih izvješća o imovinskom stanju dužnosnika Damira Krstičevića, Povjerenstvo je neposrednim uvidom u Zajednički informacijski sustav zemljišnih knjiga i katastra, utvrdilo da je Damir Krstičević vlasnik k.č.br. ………, oranica, površine 22,00 m2, koja je upisana u zk. ul. ………, k.o. Remete. Na temelju podatka o adresi prebivališta, koji je dužnosnik naveo u podnesenim izvješćima o imovinskom stanju, utvrđeno je da se radi upravo o dužnosniku Damiru Krstičeviću.

Dužnosnik u podnesenim izvješćima nije naveo da je vlasnik predmetne nekretnine, iz čega je usporedbom podataka iz podnesenih izvješća o imovinskom stanju dužnosnika i podataka prikupljenih od nadležnih tijela u Republici Hrvatskoj u tom dijelu utvrđen nesklad.

Stoga je Povjerenstvo pozvalo dužnosnika Damira Krsitičevića zaključkom Broj: 711-I-179-RP-9-20/21-03-16 od 1. ožujka 2021., da u roku od 15 dana od dana primitka tog zaključka dostavi Povjerenstvu očitovanje s potrebnim dokazima o neskladu, odnosno nerazmjeru između prijavljene imovine iz izvješća o imovinskom stanju dužnosnika, podnesenih 19. siječnja 2016., 17. veljače 2016., 25. listopada 2016., 7. studenog 2016., 31. siječnja 2020. i 1. lipnja 2020., i stanja imovine kako proizlazi iz podataka pribavljenih od nadležnih tijela, u dijelu izvješća „Podatci o nekretninama", sukladno uputi iz obrazloženja tog zaključka.

Dužnosnik je zaprimio navedeni zaključak dana 3. ožujka 2021. te se na isti očitovao dana 8. ožujka 2021.

U svom očitovanju dužnosnik navodi da je temeljem ugovora o kupoprodaji nekretnine dana 14. rujna 2006. kupio nekretninu veličine 868 m2 koja se nalazi na k.č.br. ………, k.o. Remete, koju Gradski ured za katastar i geodetske poslove vodi kao k.č. br. ………, k.o. Gračani te da je naknadno utvrđeno kako ista nekretnina nema pristup putu k.č. br. ………

Nadalje ističe kako je temeljem prijedloga parcelizacije Gradskog ureda za katastar od 29. prosinca 2006. novoformirana čestica od dijela k.č. br. 2530/11 i dijela k.č.br. 2530/12, a dio k.č. 2530/11, širine 1 metar, dužine 22 m te ukupne površine 22 m2, pripojen je koridoru prometnice k.č. 2530/2.

Potom je u izvješću o utvrđivanju postojećih međa i drugih granica te o novom razgraničenju koji je sastavljen 1. veljače 2017., u pogledu k.č.br. ……… i ………, a na temelju uvjeta iz lokacijske dozvole od 29. siječnja 2017., izrađen elaborat parcelacije zemljišta na način da je od dijelova tih čestica formirana građevinska čestica ………, k.o. Gračani, u naravi oranica, površine 906 m2, a od dijela dosadašnje čestice ……… formirana je k.č. ………, radi proširenja buduće prometnice, u naravi oranica površine 22 m2.

Također iznosi da je temeljem sporazuma o razrješenju imovinsko pravnih odnosa, zajedno sa strankama u postupku, …………….… i ……………………., 19. ožujka 2007. izvršio podjelu nekretnina na način da je iz zk.č.br. ………, k.o. Remete, oranica površine 120 m2 ili 33 čhv (odnosno k.č.br. ………, oranica površine 120 m2 upisana u ………. k.o. Gračani) otpisana površina od 60 m2 u novoformiranu zk.č.br. ………k.o. Remete, površine 865 m2 (odnosno k.č.br. ………, k.o. Gračani, oranica površine 865 m2), dok je iz zk.č.br. ………, k.o. Remete, oranica površine 868 m2 ili 241 čhv (odnosno k.č.br. ………, oranica površine 868 m2 upisana u ………k.o. Gračani) otpisana površina od 22 m2 u novoformiranu k.č.br………, k.o. Remete, oranica površine 22 m2 (odnosno k.č.br. ……… k.o. Gračani oranica površine 22 m2), te površina od 41 m2 u novoformiranu zk.č.br. ………, k.o. Remete oranica površine 41 m2 (odnosno k.č.br. ……… k.o. Gračani oranica površine 41 m2).

Navodi da se temeljem Prijavnog lista sa Diobnim nacrtom RN-1119/2007 Gradskog ureda za katastar i geodetske poslove od 8. veljače 2006. i Sporazuma o razrješenju imovinsko pravnih odnosa od 20. ožujka 2007. uknjižio kao vlasnik nekretnine na k.č. br. ……….., površine 22, koja čini sastavni dio prometnice k.č. ……… čime mu je omogućen pristup k.č. br. ………

Dužnosnik zaključno napominje da je k.č. br. ………, površine 22 m2, od 19. ožujka 2007. do danas sastavni dio prometnice k.č ……… i koristi se kao javno dobro te da iz toga razloga nije upisana u imovinsku karticu.

Dužnosnik je priložio Izvod iz katastarskog plana Gradskog ureda za katastar i geodetske poslove Grada Zagreba za k.č.br. ……… i ………, k.o. Gračani, Prijedlog parcelacije plana Gradskog ureda za katastar i geodetske poslove Grada Zagreba u kojem se navodi pripajanje dijela k.č.br. ……… u k.č.br ………, pripajanje dijela k.č.br. ……… koridoru prometnice k.č.br………, te formiranje nove čestice od dijela k.č. br. ……… i dijela k.č.br. ……….., Izvješće o utvrđivanju postojećih međa i granica os 1. veljače 2007. u kojem se navodi da je od dosadašnje k.č.br. ……… formirana k.č.br. ……… za proširenje buduće prometnice, u naravi oranice površine 22 m2, te Sporazum o razrješenju imovinsko-pravnih odnosa od 19. ožujka 2007.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je su dužnosnici u roku od 30 dana po prestanku obnašanja javne dužnosti obvezni podnijeti izvješće Povjerenstvu o svojoj imovini. Izvješće se, sukladno članku 8. stavku 9. ZSSI-a, podnosi na obrascu čiji sadržaj propisuje Povjerenstvo.

Člankom 8. stavkom 7. ZSSI-a propisano je kako podaci o stečenoj imovini obuhvaćaju, između ostaloga, podatke o nekretninama stečenim kupoprodajom, zamjenom, darovanjem, unošenjem i izuzimanjem nekretnina iz trgovačkog društva, stečenim u postupku likvidacije ili stečaja, stečenim na temelju odluke suda ili drugog tijela, povratom imovine stečene u postupku denacionalizacije, te na drugi način stečenim nekretninama od drugih osoba.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. istog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s imovinom utvrđenom u postupku redovite provjere podataka, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

U odnosu na nekretninu koju dužnosnik nije naveo u podnesenom izvješću o imovinskom stanju koja se nalazi na k.č.br. ……….., oranica, površine 22,00 m2, upisanu u zk. ul. …………, k.o. Remete odnosno k.č. br. ……… , k.o. Gračani, prema podacima nadležnog katastra, a koja je prema navodima dužnosnikova očitovanja formirana nakon otpisa iz druge katastarske čestice te se koristi kao javno dobro, dužnosnik je u zemljišnim knjigama upisan kao njezin vlasnik tijekom cijelog razdoblja obnašanja dužnosti iz članka 3. ZSSI-a, što je i sam potvrdio u svom očitovanju.

Nadalje, iz zaprimljenog očitovanja i dokumentacije niti iz podataka zemljišnih knjiga nije utvrđeno da bi započeo bilo kakav postupak potpunog ili nepotpunog izvlaštenja, odnosno da bi njegovo vlasništvo bilo na bilo koji način isključeno ili ograničeno, slijedom čega dužnosnik istom može raspolagati (prodaja, zamjena i dr.) u pravnom poslu zaključenom s bilo kojom fizičkom ili pravnom osobom, pa tako i s onom koja bi eventualno bila vlasnik ili upravljala prometnicom u čijoj se blizini nalazi nekretnina k.č.br. ………, te na taj način steći sredstva njezinom prodajom.

Dužnosnik je u izvješću o imovinskom stanju, sukladno odredbi članka 8. stavka 7. ZSSI-a, dužan navesti podatke o svim nekretninama u svom vlasništvu, neovisno o tome koliko iznosi površina neke nekretnine, kolika je njezina vrijednost te koristi li istu ili to čine druge osobe, odnosno je li ista eventualno koristi kao javno dobro.

Stoga se navod iz dužnosnikova očitovanja da istu nije prijavio ne može prihvatiti, obzorom da navodi koje je dužnosnik iznio u svojem očitovanju i priloženi dokumenti ne opravdavaju utvrđeni nesklad u smislu odredaba članka 26. i 27. ZSSI-a, slijedom čega je Povjerenstvo donijelo odluku kao u točki I. izreke.

Sukladno odredbi članka 39. stavka 3. ZSSI-a, poziva se dužnosnik da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja, kao u točki II. izreke.

Slijedom svega gore navedenog, Povjerenstvo je donijelo odluku kao što je navedeno u izreci ovog akta.

 PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Damir Krstičević, osobnom dostavom
2. Objava na internetskoj stranici Povjerenstva
3. Pismohrana